ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Νοεμβρίου 2009 για την τροποποίηση του παραρτήματος της απόφασης 2007/453/ΕΚ όσον αφορά τον καθορισμό της κατάστασης που επικρατεί ως προς τη ΣΕΒ στη Χιλή, στην Κολομβία και στην Ιαπωνία [κοινοποιηθείσα υπό τον αριθμό Ε(2009) 8590] (Κείμενο που παρουσιάζει ενδιαφέρον για τον ΕΟΧ) (2009/830/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 5 παράγραφος 2 τρίτο εδάφιο, Εκτιμώντας τα ακόλουθα: (1) Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε ζώα. Προς τον σκοπό αυτό, πρέπει να προσδιοριστεί η κατάσταση που επικρατεί στα κράτη μέλη ή σε τρίτες χώρες ή στις περιφέρειές τους («χώρες ή περιφέρειες») ως προς τη σπογγώδη εγκεφαλοπάθεια των βοοειδών (ΣΕΒ) με την κατάταξή τους σε μία από τις τρεις κατηγορίες ανάλογα με τον αντίστοιχο κίνδυνο ΣΕΒ, ήτοι αμελητέο κίνδυνο ΣΕΒ, ελεγχόμενο κίνδυνο ΣΕΒ και απροσδιόριστο κίνδυνο ΣΕΒ. (2) Στο παράρτημα της απόφασης 2007/453/ΕΚ της Επιτροπής, της 29ης Ιουνίου 2007, για τον καθορισμό της κατάστασης που επικρατεί στα κράτη μέλη ή σε τρίτες χώρες ή στις περιφέρειές τους ως προς τη ΣΕΒ με βάση τον κίνδυνο εκδήλωσης ΣΕΒ (2), απαριθμούνται οι χώρες ή οι περιφέρειες με βάση τον κίνδυνο εκδήλωσης ΣΕΒ που παρουσιάζουν. (3) Ο Παγκόσμιος Οργανισμός για την Υγεία των Ζώων (OIE) διαδραματίζει πρωτεύοντα ρόλο στην κατηγοριοποίηση χωρών ή περιφερειών με βάση τον κίνδυνο εμφάνισης ΣΕΒ. Ο κατάλογος στο παράρτημα της απόφασης 2007/453/ΕΚ λαμβάνει υπόψη το ψήφισμα αριθ. ΧΧΙ -Αναγνώριση της κατάστασης που επικρατεί ως προς τη σπογγώδη εγκεφαλοπάθεια των βοοειδών (ΣΕΒ) στις χώρες μέλη- το οποίο εξέδωσε ο ΟΙΕ τον Μάιο του 2008, όσον αφορά την κατάσταση που επικρατεί ως προς τη ΣΕΒ στα κράτη μέλη και σε τρίτες χώρες. (4) Η απόφαση 2007/453/ΕΚ κατατάσσει σήμερα τη Φινλανδία και τη Σουηδία μεταξύ των χωρών με αμελητέο κίνδυνο ΣΕΒ και τα υπόλοιπα κράτη μέλη μεταξύ των χωρών με ελεγχόμενο κίνδυνο ΣΕΒ. Παρουσιάζει επίσης την κατάσταση που επικρατεί ως προς τη ΣΕΒ σε τρίτες χώρες. Τον Μάιο του 2009, ο ΟΙΕ εξέδωσε το ψήφισμα αριθ. XXII - Αναγνώριση της κατάστασης κινδύνου σπογγώδους εγκεφαλοπάθειας των βοοειδών στις χώρες μέλη. Το εν λόγω ψήφισμα αναγνώρισε τη Χιλή ως χώρα που παρουσιάζει αμελητέο κίνδυνο ΣΕΒ και την Κολομβία και την Ιαπωνία ως χώρες που παρουσιάζουν ελεγχόμενο κίνδυνο ΣΕΒ. Ο κατάλογος στην απόφαση 2007/453/ΕΚ πρέπει επομένως να τροποποιηθεί για να ευθυγραμμιστεί προς το εν λόγω ψήφισμα όσον αφορά τις ανωτέρω τρεις τρίτες χώρες. Εντούτοις, εν αναμονή ενός τελικού συμπεράσματος του OIE σχετικά με την κατάσταση κινδύνου ΣΕΒ όλων των κρατών μελών και λαμβάνοντας υπόψη τα εναρμονισμένα αυστηρά μέτρα προστασίας από την ΣΕΒ που εφαρμόζονται εντός της Κοινότητας, καμία αλλαγή δεν πρέπει να γίνει αυτή τη στιγμή όσον αφορά την αναγνωρισμένη κατάσταση που επικρατεί ως προς τη ΣΕΒ στα κράτη μέλη. (5) Συνεπώς, η απόφαση 2007/453/ΕΚ πρέπει να τροποποιηθεί ανάλογα. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2007/453/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 11 Νοεμβρίου 2009.

[Source: multi_eurlex | Tokens: 3312]